ET Euroopa Liidu Teataja L 140/1

KOMISJONI MÄÄRUS (EL) 2015/846,

28. mai 2015,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses atseetamipriidi, ametoktradiini, amisulbroomi, bupirimaadi, klofentesiini, etefooni, etirimooli, fluopikoliidi, imasapiku, propamokarbi, püraklostrobiini ja tau-fluvalinaadi jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,

ning arvestades järgmist:

(1) Atseetamipriidi, etefooni, propamokarbi ja püraklostrobiini jääkide piirnormid on kehtestatud määruse (EÜ) nr 396/2005 II lisas. Klofentesiini jääkide piirnormid on kehtestatud määruse (EÜ) nr 396/2005 II lisas ja III lisa B osas. Ametoktradiini, amisulbroomi, bupirimaadi, etirimooli, fluopikoliidi, imasapiku ja tau-fluvalinaadi jääkide piirnormid on kehtestatud määruse (EÜ) nr 396/2005 III lisa A osas.

(2) Seoses kasutusloa andmisega toimeainet atseetamipriidi sisaldava taimekaitsevahendi kasutamiseks banaanide puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.

(3) Ametoktradiini kohta on esitatud selline taotlus seoses kasutamisega humala puhul. Amisulbroomi kohta on esitatud selline taotlus seoses kasutamisega viinamarjade puhul. Bupirimaadi kohta on selline taotlus esitatud seoses kasutamisega aprikooside, virsikute, maasikate, viinamarjade, koguviljade, kõrvitsaliste, ürtide ja artišokkide puhul. Klofentesiini kohta on selline taotlus esitatud seoses kasutamisega kirsside, söödava koorega kõrvitsaliste, tomatite ja baklažaani puhul. Etefooni kohta on selline taotlus esitatud seoses kasutamisega lauaviinamarjade puhul. Fluopikoliidi kohta on selline taotlus esitatud seoses kasutamisega hiina kapsa puhul. Propamokarbi kohta on selline taotlus esitatud seoses kasutamisega talisibula ja hiina kapsa puhul. Püraklostrobiini kohta on esitatud selline taotlus seoses kasutamisega kaalika ja naeri puhul. Tau-fluvalinaadi kohta on esitatud selline taotlus seoses kasutamisega õunviljade, aprikooside ja virsikute puhul.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus imasapiku kasutamiseks sojaoa puhul. Taotluse esitaja väitel on lubatud Brasiilias nimetatud kultuuri puhul seda toimeainet kasutada ja see põhjustab määruse (EÜ) nr 396/2005 kohaste jääkide piirnormide ületamist, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine kõnealuse kultuuri importimise korral.

(5) Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.

(6) Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu ning esitas põhjendatud arvamused kavandatud jääkide piirnormide kohta (2). Toiduohutusamet edastas need arvamused komisjonile ja liikmesriikidele ning tegi need üldsusele kättesaadavaks.

(7) Amet jõudis oma põhjendatud arvamustes järeldusele, et bupirimaadi kasutamisel kurkide puhul ei ole vaja kehtivat jääkide piirnormi muuta. Seoses bupirimaadi kasutamisega ürtide ja artišokkide puhul ning klofentesiini kasutamisega kirsside, tomatite, baklažaani ja kabatšoki puhul ei ole uute jääkide piirnormi kehtestamiseks esitatud piisavalt andmeid. Seepärast tuleks asjaomased kehtivad jääkide piirnormid muutmata jätta.

(8) Bupirimaadi peamise lagunemisprodukti etirimooli jaoks soovitab toiduohutusamet kehtestada uued jääkide piirnormid aprikooside, virsikute, koguviljade ja mittesöödava koorega kõrvitsaliste puhul, mis hõlmaks bupirimaadi kasutamist nimetatud kultuuride puhul.

(9) Etefooni puhul soovitab toiduohutusamet kehtestada uueks jääkide piirnormiks lauaviinamarjade puhul 1,5 mg/kg, mis on saadud väärtuse 1 mg/kg ülespoole ümardamisel, mis arvutati Majanduskoostöö ja Arengu Organisatsiooni (OECD) jääkide piirnormide kalkulaatoriga. Arvestades siiski mõnede liikmesriikide väljendatud muret, on asjakohane kehtestada kõnealune jääkide piirnorm ümardamata tasemel 1 mg/kg. Selline väärtus hõlmab kavatsetavat kasutusviisi lauaviinamarjade puhul piisavalt hästi.

(10) Tuginedes toiduohutusameti põhjendatud arvamustele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(11) Seepärast tuleks määrust (EÜ) nr 396/2005 vastavalt muuta.

(12) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 28. mai 2015 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda järgmisel aadressil: http://www.efsa.europa.eu:

Reasoned opinion on the modification of the existing MRL for acetamiprid in bananas (Põhjendatud arvamus kehtivate atseetamipriidi jääkide piirnormide muutmise kohta banaanide puhul). EFSA Journal 2014;12(9):3824 [20 pp.]. doi:10.2903/j.efsa.2014.3824.

Reasoned opinion on the modification of the existing MRL for ametoctradin in hop (Põhjendatud arvamus kehtivate ametoktradiini jääkide piirnormide muutmise kohta humala puhul). EFSA Journal 2014;12(10):3879 [17 pp.]. doi:10.2903/j.efsa.2014.3879.

Conclusion on the peer review of the pesticide risk assessment of the active substance amisulbrom (Kokkuvõte pestitsiidse toimeaine amisulbroomi ohuanalüüsi hindamisest ekspertide poolt). EFSA Journal 2014;12(4):3237 [75 pp.]. doi:10.2903/j.efsa.2014.3237.

Reasoned opinion on the modification of the existing MRLs for bupirimate in several crops (Põhjendatud arvamus kehtivate bupirimaadi jääkide piirnormide muutmise kohta mitme kultuuri puhul). EFSA Journal 2014;12(7):3804 [35 pp.]. doi:10.2903/j.efsa.2014.3804.

Reasoned opinion on the modification of the existing MRLs for clofentezine in cherries, cucurbits with edible peel, tomatoes and aubergines (Põhjendatud arvamus kehtivate klofentesiini jääkide piirnormide muutmise kohta kirsside, söödava koorega kõrvitsaliste, tomatite ja baklažaani puhul). EFSA Journal 2014;12(10):3860 [22 pp.]. doi:10.2903/j.efsa.2014.3860.

Reasoned opinion on the modification of the existing MRLs for ethephon in table olive and table grape (Põhjendatud arvamus kehtivate etefooni jääkide piirnormide muutmise kohta lauaoliivide ja lauaviinamarjade puhul). EFSA Journal 2014;12(5):3698 [22 pp.]. doi:10.2903/j.efsa.2014.3698.

Reasoned opinion on the modification of the existing MRL for fluopicolide in Chinese cabbage (Põhjendatud arvamus kehtivate fluopikoliidi jääkide piirnormide muutmise kohta hiina kapsa puhul). EFSA Journal 2014;12(9):3822 [20 pp.]. doi:10.2903/j.efsa.2014.3822.

Reasoned opinion on the setting of a new MRL for imazapic in genetically modified soya bean (Põhjendatud arvamus kehtivate imasapiku jääkide piirnormide muutmise kohta geneetiliselt muundatud sojaoa puhul). EFSA Journal 2013;11(10):3426 [26 pp.]. doi:10.2903/j.efsa.2013.3426.

Reasoned opinion on the modification of the existing MRLs for propamocarb in spring onions and Chinese cabbage (Põhjendatud arvamus kehtivate propamokarbi jääkide piirnormide muutmise kohta talisibula ja hiina kapsa puhul). EFSA Journal 2014;12(8):3811 [18 pp.]. doi:10.2903/j.efsa.2014.3811.

Reasoned opinion on the modification of the existing MRLs for pyraclostrobin in swedes and turnips (Põhjendatud arvamus kehtivate püraklostrobiini jääkide piirnormide muutmise kohta kaalika ja naeri puhul). EFSA Journal 2014;12(10):3872 [19 pp.]. doi:10.2903/j.efsa.2014.3872.

Reasoned opinion on the modification of the existing MRLs for tau-fluvalinate in various crops (Põhjendatud arvamus kehtivate tau-fluvalinaadi jääkide piirnormide muutmise kohta mitme kultuuri puhul). EFSA Journal 2014;12(1):3548 [49 pp.]. doi:10.2903/j.efsa.2014.3548.